‘โต้ง’เชียร์ซื้อหุ้นกรุงไทยกองทุนฟื้นฟูหาเงินมาจ่าย
คลังหนุนแบงก์กรุงไทยเพิ่มทุน 3.5 หมื่นล้านบาท โยนกองทุนฟื้นฟูฯ หาเงินมาซื้อเอง
11 ส.ค. 2555

คลังหนุนแบงก์กรุงไทยเพิ่มทุน 3.5 หมื่นล้านบาท โยนกองทุนฟื้นฟูฯ หาเงินมาซื้อเอง
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กระทรวงการคลังสนับสนุนให้กองทุนเพื่อการฟื้นฟูและพัฒนาระบบสถาบันการเงินที่เป็นผู้ถือหุ้นใหญ่อยู่ 55% ประมาณ 6,156 ล้านหุ้น ทำการเพิ่มทุนให้กับธนาคารกรุงไทย ตามแผนของธนาคารที่ต้องการเพิ่มทุน 3.5 หมื่นล้านบาท ซึ่งเชื่อว่าสภาพคล่องของกองทุนฟื้นฟูฯ มีเพียงพอที่จะซื้อหุ้นเพิ่มทุนตามสัดส่วนได้ โดยที่ไม่ต้องเป็นภาระกับกระทรวงการคลัง
นายกิตติรัตน์ กล่าวว่า การเพิ่มทุนของธนาคารกรุงไทยเป็นเรื่องที่ดี เพราะเป็นการรอการเจริญเติบโตของเศรษฐกิจไทย และการเปิดประชาคมเศรษฐกิจอาเซียน (เออีซี) ไม่ได้เป็นการเพิ่มทุน เพราะฐานะของธนาคารมีปัญหา การเพิ่มทุนในจังหวะเช่นนี้เชื่อว่าจะทำให้หุ้นขายได้ราคาดี
“ผมไม่มีอำนาจไปบังคับให้กองทุนฟื้นฟูฯ ซื้อหุ้นเพิ่มทุน แต่หากผมอยู่ที่กองทุนฟื้นฟูฯ ผมก็จะซื้อหุ้นแบงก์ดีๆ อย่างนี้เก็บไว้” นายกิตติรัตน์ กล่าว
ทั้งนี้ หากกองทุนฟื้นฟูฯ ซื้อหุ้นตามสัดส่วน 4 หุ้นเดิมต่อ 1 หุ้นใหม่ จะต้องใช้เงินถึง 1.9 หมื่นล้านบาท
นายกิตติรัตน์ กล่าวว่า ที่ผ่านมาได้พูดกับผู้บริหารธนาคารพาณิชย์มาตลอดว่าให้กล้าๆ เพิ่มทุนของธนาคาร ไม่ต้องไปกลัวว่านักลงทุนหรือนักวิเคราะห์จะมองการเพิ่มทุนไปในทางลบ เพราะการเพิ่มทุนในเวลาที่ดีมีการเตรียมพร้อมก่อนคนอื่น จะส่งผลทำให้ราคาหุ้นดีไปด้วย
สำหรับหุ้นธนาคารกรุงไทยและหุ้นธนาคารทหารไทยนั้นรัฐบาลไม่ต้องการขายหุ้นที่ถือหุ้นอยู่ให้กับใคร แต่ถ้านักลงทุนรายไหนสนใจซื้อก็ยื่นข้อเสนอมาให้พิจารณาได้
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า การเพิ่มทุนของธนาคารกรุงไทย (KTB) พอจะทราบกันอยู่บ้างแล้วในที่ประชุมกองทุนฟื้นฟูฯ แต่ขอยืนยันว่าการเพิ่มทุนของธนาคารกรุงไทยไม่ได้เป็นเพราะธนาคารมีปัญหาเงินกองทุนขั้นที่ 1 ต่ำกว่าเกณฑ์ที่ ธปท.กำหนดแต่อย่างใด
“เท่าที่รับทราบน่าจะเป็นไปเพราะต้องเตรียมรับมือกับเกณฑ์บาเซิล 3 ที่จะเริ่มบังคับใช้ต้นปี 2556 นี้ เพราะบาเซิล 3 จะไม่ให้นับหนี้เป็นเงินกองทุน อาทิ ทุนที่มาจากตราสารหนี้กึ่งทุน หรือไฮบริดเทียร์ 1 ซึ่งกรุงไทยก็มีพวกนี้อยู่ด้วย ก็ต้องทำให้มีทุนมาทดแทนส่วนนี้ที่ต่อไปจะนับไม่ได้ และต้องเพิ่มทุนมาเพื่อขยายธุรกิจ” นายเกริก กล่าว